Patricia de Lille-saak: Dit moet jy weetPatricia de Lille, brugemeester van Kaapstad. Foto: Twitter Die ware toets vir enige politieke party is wat hy doen wanneer hy gekonfronteer word met ernstige bewerings van korrupsie, wanadministrasie en bestuursfoute. Dit is die Demokratiese Alliansie (DA) se reaksie op sy ondersoek na Patricia de Lille, burgemeester van Kaapstad. Die DA sê hy neem bewerings soos dié baie ernstig op en sal altyd optree, selfs al kan die besluite ŉ moontlike politieke koste dra. Maroela Media het berig die DA het Sondag aangekondig De Lille word van wangedrag aangekla. Sy hou vir eers haar posisie, maar haar magte sal beperk word terwyl die party se federale regskommissie die aanklagte teen haar ondersoek. Volgens die DA het hy talle navrae van die publiek ontvang oor die aangeleentheid en het die party in reaksie die volgende vraag-en-antwoord-stuk saamgestel: Die DA het probeer om die regte prosedure te volg en die regte van burgemeester De Lille en ŉ aantal raadslede reg deur die saak te handhaaf. De Lille het egter volgens die party nie dieselfde inagneming vir die beste belange van die party of haar kolleges getoon nie. Die DA voer aan sy het misleidende openbare verklarings gemaak oor DA-prosedures en inisiatiewe van die raad, wat probeer het om die aantygings teen haar te ondersoek, en sodoende ŉ moeilike situasie vererger en met haar optrede die party in die steek gelaat. Die DA se federale uitvoerende raad het ŉ subkomitee op die been gebring om duidelike spanning en verdeeldheid in die Kaapstadse koukus te ondersoek. Die doel van die proses was om die groeiende verdeeldheid binne die koukus, onder leiding van De Lille, te ondersoek asook die groeiende lys van klagtes oor die aard en styl van die burgemeester se interne leierskap. Die subkomitee het talle verhore gehou en getuienis van ŉ groot aantal raadslede aangehoor. Die burgemeester is ook genooi om voor die subkomitee te verskyn. Sy het die uitnodiging geweier en het, soos dit haar reg is, verkies om deur haar regsverteenwoordigers met die subkomitee te kommunikeer. Hier is die klagte wat deur die subkomitee ondersoek word: Klik hier om die aanklagte teen De Lille te lees. Die DA is bewus van die noodsaaklikheid om stabiele en effektiewe bestuur in die Stad Kaapstad te verseker terwyl hierdie prosesse afgehandel word. Die party het aanbeveel dat die koukus ŉ formele besluit aan die raad moet voorlê wat burgemeester De Lille verwyder van enige rol in die bestuur van die Stad se reaksie op die langdurige droogte gedurende die ondersoeke. Ian Neilsen, die adjunkburgemeester, en raadslid Xanthea Limberg, burgemeesterskomiteelid vir water, informele nedersettings en afvaldienste, sal die oorhoofse politieke leierskap en beheer van die stad se reaksieplan oorneem. Hulle moet aktief met die Wes-Kaapse provinsiale regering en die nasionale regering skakel om te verseker dat hulle ook hul verpligte rol speel om tot ŉ oplossing vir die krisis in operasionele sowel as finansiële wyse by te dra. Die DA as ŉ politieke party het geen mandaat om De Lille, wat ŉ verkose beampte van die Stad is, af te dank nie. Die party kan net ŉ aanbeveling aan die raad doen. Slegs die raad het die mag om die burgemeester te verwyder. Die DA het die regskommissie versoek om hulle ondersoeke so vinnig as moontlik af te handel sodat daar ŉ besluit oor die saak geneem kan word. Daar moet egter deurentyd respek gehandhaaf word vir prosedurele billikheid en geregtigheid.